
Panadol Extra 500/65 mg plėvele dengtos tabletės
Paracetamolis ir kofeinas


Atidžiai perskaitykite visą šį lapelį, prieš pradėdami vartoti šį vaistą, nes jame pateikiama Jums svarbi informacija.
Visada vartokite šį vaistą tiksliai kaip aprašyta šiame lapelyje arba kaip nurodė gydytojas arba vaistininkas.
· Neišmeskite šio lapelio, nes vėl gali prireikti jį perskaityti. 
· Jeigu norite sužinoti daugiau arba pasitarti, kreipkitės į vaistininką.
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.
· Jeigu per 3 dienas Jūsų savijauta nepagerėjo arba net pablogėjo, kreipkitės į gydytoją.

Apie ką rašoma šiame lapelyje?

1.	Kas yra Panadol Extra ir kam jis vartojamas
2.	Kas žinotina prieš vartojant Panadol Extra
3.	Kaip vartoti Panadol Extra
4.	Galimas šalutinis poveikis
5.	Kaip laikyti Panadol Extra 
6.	Pakuotės turinys ir kita informacija


1.	Kas yra Panadol Extra ir kam jis vartojamas

Į Panadol Extra sudėtį įeina dvi veikliosios medžiagos: paracetamolis  ir kofeinas. 

Panadol Extra malšina silpno ir vidutinio stiprumo skausmą, bei mažina temperatūrą.


Jeigu per 3 dienas Jūsų savijauta nepagerėjo arba net pablogėjo, kreipkitės į gydytoją.


2.	Kas žinotina prieš vartojant Panadol Extra

Panadol Extra vartoti negalima:
-	jeigu yra alergija paracetamoliui, kofeinui arba bet kuriai pagalbinei šio vaisto medžiagai (jos išvardytos 6 skyriuje).

Įspėjimai ir atsargumo priemonės 
Pasitarkite su gydytoju arba vaistininku, prieš pradėdami vartoti Panadol Extra, jeigu:
-	sunkiai sutrikusi inkstų ar kepenų funkcija;
-         esate per mažo svorio ar nepakankamai maitinatės;
-	reguliariai vartojate alkoholį;
-	vartojate metoklopramido, domperidono (vaistų nuo pykinimo ir vėmimo) ar cholestiramino (vaisto padidėjusiai cholesterolio koncentracijai kraujyje mažinti);
-	vartojate kitų vaistų, kuriuose yra paracetamolio.
Jums gali tekti vengti šio vaisto vartojimo ar riboti vartojamo paracetamolio kiekį.

Pasitarkite su gydytoju, prieš pradėdami vartoti Panadol Extra, jeigu:
-         sergate sunkia infekcine liga, nes gali padidėti metabolinės acidozės rizika.

Metabolinės acidozės požymiai:
· gilus, pagreitėjęs, sunkus kvėpavimas;
· blogumo jausmas (pykinimas), vėmimas;
· apetito praradimas.

Jeigu pajutote šių simptomų derinį, nedelsiant kreipkitės į gydytoją.

Per didelis paracetamolio vartojimas gali sukelti sunkų kepenų pažeidimą.
Nevartokite šio vaisto, jei vartojate kitų receptinių ar nereceptinių vaistų, kurių sudėtyje yra paracetamolio, skirtų gydyti skausmą, karščiavimą, peršalimo ir gripo simptomus ar gerinančių miegą. Visada perskaitykite vaisto pakuotės lapelį.

Jeigu simptomai nepalengvėja, pasitarkite su gydytoju.

Vaisto sudėtyje yra kofeino. Vartodami šį vaistą, negerkite per daug gėrimų, kurių sudėtyje yra kofeino (pvz., arbatos, kavos ir skardinėmis parduodamų gėrimų, kuriuose yra kofeino). Per didelis kofeino kiekis gali sutrikdyti miegą, sukelti drebulį ir nemalonius pojūčius krūtinėje dėl greito širdies ritmo.

Kiti vaistai ir Panadol Extra
Jeigu vartojate arba neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.
Jeigu vartojate antikoaguliantų (varfarino ar kitų vaistų, mažinančių kraujo krešėjimą) ir ilgą laiką kasdien geriate vaistų nuo skausmo, retkarčiais galima išgerti paracetamolio.

Nėštumas ir žindymo laikotarpis
Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą, pasitarkite su gydytoju arba vaistininku. 
Nėštumo metu šio vaisto vartoti nerekomenduojama.
Vaisto nerekomenduojama vartoti, jei maitinate kūdikį krūtimi.

Vairavimas ir mechanizmų valdymas 
Panadol Extra gebėjimo vairuoti ir valdyti mechanizmus neveikia arba veikia nereikšmingai.


3.	Kaip vartoti Panadol Extra

Panadol Extra visada vartokite tiksliai kaip aprašyta šiame lapelyje arba kaip nurodė gydytojas. Jeigu abejojate, kreipkitės į gydytoją arba vaistininką. 
Neviršykite rekomenduojamos dozės.
Visada vartokite mažiausią veiksmingą dozę trumpiausiu laikotarpiu, reikalingą palengvinti Jūsų simptomams.
Nevartokite dažniau kaip kas 4 valandas.

Suaugusiesiems žmonėms.
Gerti po 1-2 tabletes kas 4-6 valandas, pagal poreikį.
Vaisto negalima vartoti dažniau kaip kas 4 val. 
Negalima vartoti daugiau kaip 8 tablečių per 24 val. 
Negalima viršyti nurodytos dozės.

Vartojimas vaikams ir paaugliams
12 metų ir vyresniems vaikams.
Gerti po 1-2 tabletes kas 4-6 valandas, pagal poreikį.
Vaisto negalima vartoti dažniau kaip kas 4 val. 
Negalima vartoti daugiau kaip 8 tablečių per 24 val. 
Negalima viršyti nurodytos dozės.

Jaunesniems kaip 12 metų vaikams. 
Šio vaisto vartoti nerekomenduojama.

Jei simptomai nepraeina per 3 dienas, reikėtų pasikonsultuoti su gydytoju.

Jeigu manote, kad Panadol Extra veikia per stipriai arba per silpnai, kreipkitės į gydytoją arba vaistininką.

Ką daryti pavartojus per didelę Panadol Extra dozę?
Jei išgėrėte didesnę nei rekomenduojamą dozę, nedelsdami kreipkitės į gydytoją, net jei nejaučiate jokių simptomų. Perdozavus paracetamolio, gali būti pažeistos kepenys.

Pamiršus pavartoti Panadol Extra
Negalima vartoti dvigubos dozės norint kompensuoti praleistą dozę .

4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Nustokite vartoti vaisto  ir pasitarkite su gydytoju jeigu jums pasireiškė:
· Alerginės reakcijos, tokios kaip odos išbėrimas, niežulys, kartais su kvėpavimo sutrikimais arba lūpų, liežuvio, gerklės, veido patinimas. Labai retais atvejais buvo pranešta apie sunkias odos reakcijas.
· Odos išbėrimas, lupimasis arba burnos gleivinės opos.
· Jei vartojant aspiriną arba kitus nesteroidinius vaistus nuo uždegimo jums buvo problemų su kvėpavimu ir atsirado panašių reakcijų vartojant šio vaisto.
· Nepaaiškinamos mėlynės arba kraujavimai.

Šitos reakcijos būna labai retai (gali pasireikšti mažiau kaip 1 iš 10000 vaistą vartojusių žmonių).
Vartojant Panadol Extra ir geriant per daug arbatos ar kavos, gali atsirasti irzlumas ir psichinė įtampa,  nemiga, neramumas, nerimas, dirglumas, galvos skausmai, virškinimo trakto sutrikimai ir širdies plakimas. 

Dažniausi su kofeinu susiję šalutinio poveikio simptomai: vėmimas dėl virškinimo trakto sudirginimo, nemiga ir nuovargis dėl centrinės nervų sistemos stimuliavimo.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Apie šalutinį poveikį taip pat galite pranešti Valstybinei vaistų kontrolės tarnybai prie Lietuvos Respublikos sveikatos apsaugos ministerijos nemokamu telefonu 8 800 73568 arba užpildyti interneto svetainėje www.vvkt.lt esančią formą ir pateikti ją Valstybinei vaistų kontrolės tarnybai prie Lietuvos Respublikos sveikatos apsaugos ministerijos vienu iš šių būdų: raštu (adresu Žirmūnų g. 139A, LT-09120 Vilnius), nemokamu fakso numeriu 8 800 20131, el. paštu NepageidaujamaR@vvkt.lt, taip pat per Valstybinės vaistų kontrolės tarnybos prie Lietuvos Respublikos sveikatos apsaugos ministerijos interneto svetainę (adresu http://www.vvkt.lt). Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti Panadol Extra 

Šį vaistą laikykite vaikams nepastebimoje ir nepasiekiamoje vietoje.
Laikyti ne aukštesnėje kaip 25C temperatūroje.
Ant kartono dėžutės ir lizdinės plokštelės po ,,Tinka iki“ nurodytam tinkamumo laikui pasibaigus, šio vaisto vartoti negalima. Vaistas tinka vartoti iki paskutinės nurodyto mėnesio dienos.
Vaistų negalima išmesti į kanalizaciją arba  su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką. 


6.	Pakuotės turinys ir kita informacija

Panadol Extra sudėtis

-	Veikliosios medžiagos yra paracetamolis ir kofeinas. Vienoje tabletėje yra 500 mg paracetamolio ir 65 mg kofeino.
-	Pagalbinės medžiagos yra pregelifikuotas krakmolas, kukurūzų krakmolas, povidonas, kalio sorbatas, talkas, stearino rūgštis, kroskarmeliozės natrio druska, hipromeliozė, triacetinas.

Panadol Extra išvaizda ir kiekis pakuotėje
Panadol Extra tabletės yra baltos, plėvele dengtos, kapsulės formos, lygiais kraštais su trikampio formos logotipu ir simboliu „+“ vienoje tabletės pusėje ir lygios kitoje pusėje. 
Kartoninėje dėžutėje lizdinėse plokštelėse yra 10, 12, 20 arba 24 plėvele dengtos tabletės.
Gali būti tiekiamos ne visų dydžių pakuotės.

Registruotojas 
GlaxoSmithKline Dungarvan Limited
Knockbrack
Dungarvan
Co Waterford
Airija
Gamintojas
GlaxoSmithKline Dungarvan Limited
Knockbrack, Dungarvan, County Waterford
Airija

Jeigu apie šį vaistą norite sužinoti daugiau, kreipkitės į vietinį registruotojo atstovą.

	UAB „GlaxoSmithKline Lietuva“
Tel. +370 5 2649 000
el. paštas info.lt@gsk.com




Šis pakuotės lapelis paskutinį kartą peržiūrėtas 2019-03-07.


Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje http://www.vvkt.lt/.
 




[bookmark: _GoBack]
